Diari Oficial de la Generalitat Valenciana


Sumari del DOGV 2833, del 24-09-1996 (1996/839278)

REIAL DECRET 1.951/1996, de 23 d'agost, sobre traspàs a la Comunitat Valenciana de les funcions i serveis de la Seguretat Social en matèria d'assistència sanitària encomanada a l'Institut Social de la Marina (ISM).
----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1996/08/23/1951/dof/vci/html**

### Dades del document

Número de DOGV
:   2833

Data del DOGV
:   24-09-1996

Secció del DOGV
:   DISPOSICIONS GENERALS

Número del document
:   1996/839278


Data del document
:   23-08-1996

Organisme emissor
:   Presidència del Govern

Tipus de document
:   Reial decret

REIAL DECRET 1.951/1996, de 23 d'agost, sobre traspàs a la Comunitat Valenciana de les funcions i serveis de la Seguretat Social en matèria d'assistència sanitària encomanada a l'Institut Social de la Marina (ISM).   
L'article 149.1, 16 i 17 de la Constitució, estableix les competències de l'Estat en les matèries de sanitat i seguretat Social. Alhora, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, en l'article 38.2, atribueix a la Generalitat Valenciana en matèria de Seguretat Social, el desenvolupament legislatiu i l'execució de la legislació bàsica de l'Estat, llevat de les normes que configuren el règim econòmic d'aquesta.  
D'altra banda, la Llei 14/1986, de 25 d'abril, General de Sanitat, estableix els principis als quals s'ha d'adaptar la transferència a les comunitats autònomes de la gestió de l'assistència sanitària de la Seguretat Social.  
Finalment, el Reial Decret 4.015/1982, de 29 de desembre, determina les normes i el procediment a què han d'adaptar-se els traspassos de funcions i serveis de l'Estat a la Generalitat Valenciana.  
De conformitat amb allò disposat en el reial decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta comissió va adoptar, en la reunió del dia 30 de juliol de 1996, l'acord oportú, la virtualitat pràctica del qual exigeix la seua aprovació pel Govern mitjançant el reial decret.  
Per tant, en compliment d'allò disposat en la disposició transitòria quarta de l'Estatut d'Autonomia de la Comunitat Valenciana, a proposta del ministre de les d'Administracions Públiques, i després de la deliberació prèvia del Consell de Ministres en la reunió del dia 23 d'agost de 1996,   
DECRETE  
Article 1.  
S'aprova l'Acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, adoptat pel Ple d'aquesta comissió en la sessió del dia 30 de juliol de 1996, pel qual es concreten les funcions i serveis de la Seguretat Social que han de ser objecte de traspàs a la Comunitat Valenciana, en matèria d'assistència sanitària encomanada a l'Institut Social de la Marina, i que es transcriu com a annex a aquest Reial decret.  
Article 2  
Per tant, queden traspassats a la Comunitat Valenciana les funcions i serveis, i també els béns, drets i obligacions, i mitjans personals que figuren en les relacions adjuntes a l'acord de la comissió mixta, en els termes i condicions que en aquest s'especifiquen, i també els crèdits pressupostaris determinats segons el procediment establit en l'acord.  
Article 3  
Els traspassos a què es refereix aquest reial decret tindran efectivitat a partir del dia assenyalat en l'acord de l'esmentada comissió mixta, sense perjudici que l'Institut Social de la Marina o altres òrgans competents produïsquen, fins a l'entrada en vigor d'aquest reial decret, si s'escau, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.  
DISPOSICIó FINAL úNICA  
Aquest reial decret entra en vigor l'endemà al de la publicació en el Boletín Oficial del Estado.  
Palma de Mallorca, 23 d'agost de 1996  
JOAN CARLES, R.  
El ministre d'Aministracions Públiques,  
MARIANO RAJOY BREY  
ANNEX  
El Sr. Antonio Bueno Rodríguez i la Sra. Catalina Escuín Palop, secretaris de la Comissió Mixta de Transferències, prevista en la disposició transitòria quarta de l'Estatut d'Autonomia de la Comunitat Valenciana,  
CERTIFIQUEN  
Que en la sessió plenària de la Comissió Mixta, del dia 30 de juliol de 1996, es va adoptar un acord sobre traspàs a la Comunitat Valenciana de les funcions i serveis de la Seguretat Social, en matèria d'assistència sanitària encomanada a l'Institut Social de la Marina (ISM), en els termes que tot seguit s'expressen:  
A) Referència a normes constitucionals, estatutàries i legals en les quals s'empara el traspàs  
La Constitució, en l'article 149.1, 16 i 17, reserva a l'Estat la competència exclusiva sobre sanitat exterior; bases i coordinació general de la sanitat; legislació sobre productes farmacèutics, i també la legislació bàsica i règim econòmic de la Seguretat Social, sense perjudici de l'execució dels serveis per les comunitats autònomes.  
D'altra banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 38 el següent:  
1. Correspon a la Generalitat Valenciana el desenvolupament legislatiu i l'execució de la legislació bàsica de l'Estat en matèria de sanitat interior.  
2. En matèria de Seguretat Social, correspondrà a la Generalitat Valenciana:  
a) El desenvolupament legislatiu i l'execució de la legislació bàsica de l'Estat, llevat de les normes que configuren el règim econòmic d'aquesta.  
b) La gestió del règim econòmic de la Seguretat Social.  
3. Correspondrà també a la Generalitat Valenciana l'execució de la legislació de l'Estat sobre els productes farmacèutics.  
4. La Generalitat Valenciana podrà organitzar i administrar, per a aquestes finalitats, i dins del seu territori, tots els serveis relacionats amb les matèries abans expressades, i exercirà la tutel·la de les institucions, entitats i funcions en matèria de sanitat i Seguretat Social, i es reserva a l'Estat l'alta inspecció conduent al compliment de les funcions i competències contingudes en aquest article.  
5. La Generalitat Valenciana adaptarà l'exercici de les competències que assumeix en matèria de sanitat i de la Seguretat Social a efectes de participació democràtica de tots els interessats, i també dels sindicats de treballadors i associacions empresarials en els termes que la llei establisca.  
La Llei 14/1986, de 25 d'abril, General de Sanitat, crea el Sistema Nacional de Salut com a conjunt dels serveis de salut de l'administració de l'Estat i dels serveis de salut de les comunitats autònomes convenientment coordinades, que estableix, en concret, en la disposició transitòria quarta que les possibles transferències a realitzar en matèria de gestió de l'assistència sanitària de la Seguretat Social a favor de les comunitats autònomes que puguen assumir aquesta gestió, s'hauran d'adaptar als principis establits en aquesta llei.  
El Reial Decret 1.414/1981, de 3 de juliol, pel qual es reestructura l'Institut Social de la Marina, regula l'estructura i funcions de l'Institut, adscrit al Ministeri de Treball i Afers Socials, i dotat de personalitat jurídica.  
El Reial Decret Legislatiu 1/1994, de 20 de juny, pel qual s'aprova el Text Refós de la Llei General de la Seguretat Social, estableix que l'Institut Social de la Marina continuarà duent a terme les funcions i serveis que té encomanats en relació amb la gestió del règim especial de la Seguretat Social dels treballadors del mar, sense perjudici dels altres que li atribueixen les lleis reguladores i altres disposicions vigents en la matèria.  
Sobre la base de les anteriors previsions, és legalment possible que la Comunitat Valenciana preveja i faça efectives les seues competències en matèria d'assistència sanitària de la Seguretat Social, encomanada a l'Institut Social de la Marina, per la qual cosa es procedeix a realitzar les transferències de les funcions i els serveis d'aquesta índole a aquesta.  
B) Funcions que assumeix la Comunitat Valenciana i identificació dels serveis que s'hi traspassen  
1. Es traspassen a la Comunitat Valenciana, dins del seu àmbit territorial, i en els termes d'aquest acord i dels reials decrets i altres normes que el facen efectiu, les funcions i serveis que realitzava l'Institut Social de la Marina en matèria d'assistència sanitària de la Seguretat Social recollida en l'apartat tercer de l'article 2 del Reial Decret 1.414/1981, de 3 de juliol, i, en concret, l'assistència sanitària dels treballadors del mar i els beneficiaris, dins del territori nacional, en els establiments propis de l'Institut Social de la Marina, com també l'assistència hospitalària, amb caràcter general, serveis d'especialitats i urgències.  
Així mateix, correspondrà a la Comunitat Valenciana la contractació, gestió, actualització i resolució dels concerts amb entitats i institucions sanitàries o assistencials que presten serveis en la comunitat autònoma, dins dels límits pressupostaris.  
A partir de l'efectivitat del traspàs d'aquestes funcions, la Comunitat Valenciana se subrogarà en els concerts en vigor entre l'Institut Social de la Marina i altres organismes i entitats, fins que s'extingeixen els dits concerts.  
La gestió dels centres, establiments i serveis, com també de les funcions que es traspassen, es realitzarà d'acord amb la legislació bàsica de l'Estat. Igualment la comunitat autònoma se subjectarà a la normativa general de la Seguretat Social en allò relatiu a la determinació dels beneficiaris, requisits i intensitat de l'acció protectora i règims economicofinancer i economicoadministratiu.  
2. Per a l'efectivitat de les funcions mencionades, es traspassen a la Comunitat Valenciana, receptora d'aquestes, els serveis i institucions del seu àmbit territorial que es detallen en les relacions adjuntes a l'Acord.  
C) Funcions que es reserva l'administració de l'Estat  
Com a conseqüència de la relació de competències que romanen en l'àmbit de titularitat estatal, l'administració de l'Estat exercirà les funcions i activitats següents:  
1. L'assistència sanitària dels treballadors del mar, a bord i en l'estranger, utilitzant els propis mitjans, tals com centre radiomèdic, banc de dades, centres en l'estranger, bucs sanitaris i altres que puguen implantar-se, o acordant l'evacuació i repatriació de treballadors malalts o accidentats. Tot això sense perjudici de les obligacions que competen als empresaris, de conformitat amb la legislació vigent, i dels reintegraments a què aquests puguen tenir dret.  
2. La informació sanitària al treballador del mar, educació i distribució de la Guia sanitària a bord, la pràctica dels reconeixements mèdics, previ a l'embarcament, inspecció i control dels mitjans sanitaris a bord i de les condicions higièniques de les embarcacions, i qualssevol altres funcions de medicina preventiva i educació sanitària que li correspoguen.  
D) Funcions en què han de concórrer l'administració de l'Estat i la de la Comunitat Valenciana   
Es desplegaran coordinadament entre l'Institut Social de la Marina i la Comunitat Valenciana, les funcions següents:   
a) L'intercanvi d'informació en matèria d'assistència sanitària dels treballadors del mar, com també l'assessorament i cooperació amb caràcter permanent. En particular, les dues administracions cooperaran facilitant-se, en els casos que hi calga, la realització de consultes d'especialitat, anàlisis o exploracions complementàries en relació amb l'exercici de les respectives funcions en matèria d'assistència sanitària als treballadors del mar.  
b) L'elaboració d'estudis i projectes conjunts, com també la realització de propostes tendents al perfeccionament de l'acció sanitària dels treballadors del mar i la col·laboració en accions programades d'interés general.  
c) Qualsevol altra que puga contribuir a la millor relació i coordinació entre l'administració de l'Estat i la Comunitat Valenciana.  
E) Règim financer i pressupostari  
a) Correspondrà a la Comunitat Valenciana elaborar anualment l'avantprojecte de despeses d'assistència sanitària dels serveis traspassats de l'Institut Social de la Marina, referit a un període anual i a l'àmbit territorial de la dita comunitat.  
b) El referit avantprojecte, que s'adaptarà a l'estructura i classificació orgànica, econòmica, funcional i per programes, que el Ministeri de Treball i Afers Socials tinga establit, per al sistema de la Seguretat Social, es trametrà al Ministeri de Treball i Afers Socials, acompanyat dels documents següents:  
1. Memòria explicativa.  
2. Informe economicofinancer.  
c) El Ministeri de Treball i Afers Socials, a través dels òrgans competents procedirà a l'elaboració del pressupost agregat d'àmbit estatal, en l'àrea de la competència seua. Durant el procés d'elaboració del pressupost agregat es donarà audiència a la comunitat autònoma.  
d) Els òrgans competents de l'administració de l'Estat adaptaran les necessitats exposades en l'avantprojecte del pressupost als recursos disponibles del sistema de la Seguretat Social, i el presentarà posteriorment a les Corts Generals per a sotmetre'l a l'aprovació. La distribució de les dotacions totals de l'Institut Social de la Marina s'efectuarà segons els models que atenguen simultàniament a criteris d'equitat, que garantisquen el principi de solidaritat interterritorial i a la cobertura financera dels serveis la gestió de la qual s'ha transferit.  
e) El finançament del cost corresponent al traspàs s'assignarà i efectuarà:  
Transitòriament, pel cost real del servei, determinat sobre la liquidació del pressupost de 1995, per a l'Institut Social de la Marina i que recull en l'annex 3. Aquests crèdits seran objecte d'actualització en funció dels atorgats a l'Institut Social de la Marina per a l'assistència sanitària en els exercicis de vigència transitòria del present acord.  
Una vegada finalitzada la vigència de l'Acord del Consell de Política Fiscal i Financera, de 21 de setembre de 1994, sobre finançament de l'assistència sanitària prestada a través del pressupost de l'Insalud, el finançament de la despesa corresponent a l'assistència sanitària de l'Institut Social de la Marina es determinarà de conformitat amb els criteris generals que s'acorden sobre el finançament de sanitat, que preveja l'assistència sanitària de l'Institut Social de la Marina.  
f) Els crèdits que corresponguen a la comunitat pels serveis traspassats de l'Institut Social de la Marina s'instrumentaran anualment, a favor de la Comunitat Valenciana, pel Ministeri de Treball i Afers Socials, i es garantirà una habilitació mensual de crèdits equivalent a la dotzena part.  
Els dits crèdits tindran caràcter limitatiu.  
Els compromisos de despesa que s'adquirisquen per quantia superior al que resulta del que estableix aquest apartat, hauran de ser finançats amb recursos aportats per la pròpia comunitat autònoma, llevat que procedesquen de disposicions vinculants dictades amb caràcter general per a tot el territori de l'Estat, el compliment del qual duga implícit un increment efectiu de la despesa.  
g) La Comunitat Valenciana, en l'exercici de les funcions de gestió dels serveis traspassats, podrà dur a terme en el pressupost de despeses assignades, conforme amb el paràgraf f), les modificacions pressupostàries que calguen; com també establir les bases o directrius de dit gestió, i respectarà en tot cas, tret de l'aspecte orgànic, els principis continguts en el Text Refós de la Llei 11/1977, de 4 de gener, General Pressupostària, aprovat pel Reial Decret Legislatiu 1.091/1988, de 23 de setembre.  
h) L'òrgan que al respecte establisca la Comunitat Valenciana serà l'ordenador de pagaments a càrrec dels crèdits assignats conforme amb el que estableix el paràgraf f). Dits pagaments, els farà efectius l'òrgan que determine la comunitat autònoma i podrà, a aquests efectes, encarrilar-los a través de la Tresoreria General de la Seguretat Social.  
i) A partir de la data d'efectes del traspàs, els compromisos de despeses no reconegudes en la citada data per l'Institut Social de la Marina seran contrets a càrrec dels crèdits de la Comunitat Valenciana, tret d'aquells que derivats de sentències judicials fermes, per actuacions anteriors a aquest traspàs, i de conformitat amb la Llei de Procés Autònom, la comunitat autònoma estime que corresponen a l'administració de l'Estat.  
j) La Comunitat Valenciana i el Ministeri de Treball i Afers Socials intercanviaran la informació que a efectes estadístics s'establisca.  
La Comunitat Valenciana, igualment, queda sotmesa al règim de comptabilitat pública, i haurà de retre comptes de les seues operacions al Tribunal de Comptes.  
k) A fi de poder elaborar els comptes i balanços de la Seguretat Social a presentar en les Corts Generals, d'acord amb el que estableix l'article 148.2 del citat Text Refós de la Llei General Pressupostària, la Comunitat Valenciana trametrà al Ministeri de Treball i Afers Socials, per a la seua consolidació i integració, pels òrgans competents, en les del total del sistema, la documentació comptable relativa al tancament de l'exercici en la forma i terminis que s'establisquen pel Ministeri de Treball i Afers Socials, amb caràcter general per a tot el territori espanyol.  
F) Béns, drets i obligacions de l'administració de l'Estat que s'hi traspassen  
1. Es traspassen a la Comunitat Valenciana els béns, drets i obligacions de l'Institut Social de la Marina que corresponen als serveis traspassats.  
2. En el termini d'un mes, des de l'efectivitat d'aquest acord, el Govern signarà les actes corresponents de lliurament i recepció de mobiliari, equipament i material inventariable.  
3. S'adscriuen a la Comunitat Valenciana els béns patrimonials afectats a l'Institut Social de la Marina, que es recullen en l'inventari detallat de la relació adjunta número 1.  
Aquesta adscripció s'entén sense perjudici de la unitat del patrimoni de la Seguretat Social, distint del de l'Estat i afecte al compliment de les seues finalitats específiques, la titularitat del qual correspon a la Tresoreria General de la Seguretat Social.  
Les noves adscripcions de béns a la Comunitat Valenciana, com també el canvi de destinació dels ja adscrits i la retrocessió d'aquests, si fa el cas, a la Seguretat Social s'ajustaran al procediment que per conveni s'establisca, d'acord amb la legislació bàsica de l'Estat.  
Mentre no es formalitze el citat conveni, a les noves adscripcions d'immobles, autoritzades pel Consell de Ministres, no els caldrà la formalització mitjançant scord específic del Ple de la Comissió Mixta. Serà suficient, per a la seu efectivitat, la signatura pels representants autoritzats de la Tresoreria General de la Seguretat Social i de la Comunitat Autònoma, de la corresponent acta de posada a disposició, de la qual es trametrà un exemplar, per a la seua constància, custòdia i arxiu, a la secretària de la Comissió Mixta.  
G) Personal i vacants adscrits als serveis i institucions que s'hi traspassen  
1. El personal, i llocs de treball vacants, adscrits als serveis i institucions traspassats i que es referencien nominalment en la relació adjunta número 2, passaran a dependre de la Comunitat Valenciana, en els termes legalment prevists per l'Estatut d'Autonomia, i altres normes que en cada cas resulten aplicables i en aquestes circumstàncies que s'especifiquen en la relació adjunta.  
2. L'Institut Social de la Marina, o altres òrgans competents en matèria de personal, notificaran als interessats el traspàs. Així mateix, es trametrà als òrgans competents de la Comunitat Valenciana una còpia certificada de tots els expedients del personal traspassat, com també els certificats dels havers referits a les quantitats meritades durant 1996.  
H) Valoració definitiva de les càrregues financeres dels serveis traspassats  
La valoració efectuada per la Comissió Mixta de Transferències dels crèdits pressupostaris de l'exercici 1996, que es transfereixen a la Comunitat Valenciana i que són els que s'especifiquen en la relació adjunta número 3, ascendeix a un total de 768.962.718 pessetes, import corresponent a la liquidació pressupostària de l'exercici 1995, i que s'actualitzarà de conformitat amb el que estableix l'apartat E).e) d'aquest scord.  
I) Documentació i expedients dels serveis que s'hi traspassen  
El lliurament de la documentació i expedients dels serveis traspassats, amb els corresponents inventaris, es realitzaran en el termini d'un mes des de la data d'efectivitat d'aquest acord.  
J) Data d'efectivitat del traspàs  
El traspàs de funcions i serveis objecte d'aquest acord tindrà efectivitat a partir del dia 1 d'octubre de 1996.  
No obstant això, l'Institut Social de la Marina podrà continuar realitzant les funcions d'elaboració, fiscalització, autorització i pagament de les nòmines, fins al 31 de desembre de 1996.  
I perquè conste, lliurem aquest certificat.  
València, 30 de juliol de 1996.- Els secretaris de la Comissió Mixta: Sr. Antonio Bueno Rodríguez i Sra. Catalina Escuín Palop.


Còpia Permalink ELI